Her lærer Oliver Solberg (16) av to verdensmestere
Loeb og Solberg var rivaler i rally-VM i over ti år. Franskmannen endte opp med ni VM-gull, Solberg med ett. – Det var moro å lære av dem, sier 16-åringen til VG. Oliver Solberg er en særdeles målbevisst herremann og har nådd mye lengre enn faren hadde på samme alder. Men han har aldri kjørt skikkelig asfaltrally noen gang. Derfor ville han trene med den aller beste på det: Sebastien Loeb. Dagen ble så vellykket som den kunne bli: Han endte med å «rulle» med bilen. Uten at det ble så store skader på bilen - og gutten kom helskinnet fra det. – Loeb hjalp meg enda mer enn jeg hadde regnet med. Dette gir meg god erfaring, sier Oliver Solberg etter én dag sammen med franskmannen - og med pappa Petter som sufflør. – Jeg har aldri kjørt på asfalt med asfalthjul og asfaltoppsett på bilen før. Dette var helt nytt, men jeg lærte mye. Ifølge pappa lærte Oliver så mye at han var omtrent like rask som Sebastien Loeb på den krevende veien de hadde fått stengt av i Alsace-området. Bilen var en Peugeot 208 R2-bil, akkurat som han bruker til daglig. – Oliver satt og hørte på at Sebastien og jeg fortalte om de feilene vi har gjort. Det er klart at han lærer av dette, sier Petter Solberg . – Han hadde store ører! – Først og fremst handlet det om å bremse riktig og stole på veigrepet, sier 16-åringen, som om et par dager fyller 17. Oliver Solberg leder for tiden klassen sin både i det nordiske rallycrossmesterskapet og det åpne latviske rallymesterskapet. Så hva er det egentlig han skal bli når han blir «stor»? – Rally. Rallycross er moro, men jeg kommer til å satse på rally, sier han bestemt. Pappa kjørte rally fram til han var nesten 40. Siden har han blitt verdensmester i rallycross, både individuelt og i lag. Oliver har drevet med motorsport omtrent siden han lærte å gå - og er selv sin egen sponsorsjef . – Selvfølgelig er jeg stolt av det Oliver presterer, både i bilen og utenfor, sier Petter Solberg. PS! I februar 2019 inntar dokumentarfilmen «Born 2 Drive» norske kinoer, med 16-åringen fra Torsby i førersetet. Siden april i fjor har regissør Daniel Fahre i Fenomen Film fulgt motorsportstalentet.
Det er omtrent som å leie inn både Cristiano Ronaldo og Lionel Messi som fotballinstruktører på samme dag. Oliver Solberg (16) var onsdag på «asfalt-kurs» hos rally-legenden Sebastien Loeb (44) - sammen med pappa Petter (43).